กรมวิชาการเกษตร เดินหน้าวิจัยพัฒนากัญชา กัญชง เพื่อประโยชน์ทางการแพทย์และเชิงพาณิชย์แบบครบวงจร
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานพิธีอ่านสารเนื่องในโอกาสวันสถาปนากรมวิชาการเกษตร ครบรอบ 50 ปี พร้อมเป็นสักขีพยานการลงนามความร่วมมือทั้ง 2 ประเด็นสำคัญว่า ที่ผ่านมากรมวิชาการเกษตร ได้มีผลงานวิจัยปรับปรุงพันธุ์พืช เครื่องจักรกลและเทคโนโลยีต่างๆ มากมายที่ช่วยลดต้นทุนและเพิ่มผลผลิตให้เกษตรกร รวมทั้งแก้ปัญหาโรคและแมลงศัตรูพืชระบาดทำความเสียหายให้กับผลผลิตพืช ควบคุมดูแลคุณภาพมาตรฐานสินค้าเกษตรทั้งส่งออกและนำเข้า พร้อมยกระดับมาตรฐานการผลิตเพื่อเป็นผู้นำภาคการเกษตรของประเทศให้มีความก้าวหน้าและวันนี้ได้บันทึกข้อตกลงความร่วมมือการพัฒนาโครงการที่เกี่ยวข้องกับการจัดการก๊าซเรือนกระจก ร่วมกับองค์การบริหารจัดการก๊าซเรือนกระจก และความร่วมมือทางวิชาการกัญชา กัญชง เพื่อประโยชน์ในทางการแพทย์และเชิงพาณิชย์อย่างครบวงจรร่วมกับจุฬาลงกรณ์มหาวิทยาลัย การลงนามความร่วมมือทั้ง 2 ประเด็นนี้ ถือเป็นภารกิจสำคัญที่กรมวิชาการเกษตรเร่งขับเคลื่อนการดำเนินงาน เพื่อผลักดัน BCG โมเดล ก่อให้เกิดการพัฒนาองค์ความรู้ ความเข้าใจในความเสี่ยงที่ต้องรับมือและปรับตัวต่อผลกระทบที่เกี่ยวกับการลดการปล่อยก๊าซเรือนกระจก นับว่าเป็นประเด็นสำคัญ ในการส่งออกสินค้าเข้าสู่กลุ่มประเทศสหภาพยุโรป ขณะที่การพัฒนาพืชสกุลกัญชาเพื่อประโยชน์ทางการแพทย์และเชิงพาณิชย์อย่างครบวงจรนั้น ถือเป็นจุดเริ่มต้นที่ดีจะพัฒนาประเทศสู่การเป็นผู้นำความเป็นเลิศทางวิชาการของเอเชีย สู่การสร้างโอกาสทางเศรษฐกิจและสร้างรายได้ให้แก่ประเทศในอนาคตต่อไป